REGOLAMENT TAL-KUNSILL (KE) Nru 603/2005
tat-12 ta’ April 2005
li jemenda l-listi tal-proċeduri ta’ insolvenza, tal-proċeduri ta’ stralċ u ta’ l-istralċjarji li jidhru fl-Annessi A, B u Ċ għar-Regolament (KE) Nru 1346/2000 dwar il-proċeduri ta’ insolvenza
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kunsill (KE) Nru 1346/2000 tad-29 ta’ Mejju 2000 dwar il-proċeduri ta’ insolvenza (1) u b’mod partikolari l-Artikolu 45 tiegħu,
Wara li kkunsidra l-proposta mill-Kummissjoni,
Billi:
(1)
L-Annessi mar-Regolament (KE) Nru 1346/2000 jelenkaw l-ismijiet mogħtija fil-leġislazzjoni nazzjonali ta’ l-Istati Membri għall-proċeduri u għall-istralċjarji li għalihom japplika dak ir-Regolament. L-Anness A ta’ dak ir-Regolament jelenka l-proċeduri ta’ insolvenza riferuti fil-punt (a) ta’ l-Artikolu 2 ta’ dak ir-Regolament. L-Anness B jelenka l-listi tal-proċeduri ta’ l-istralċ previsti fil-punt (ċ) ta’ l-Artikolu 2 ta’ dak ir-Regolament u l-Anness Ċ jelenka l-istralċjarji previsti fil-punt (b) ta’ l-Artikolu 2 ta’ dak ir-Regolament.
(2)
L-Annessi A, B u Ċ mar-Regolament tal-Kunsill (KE) Nru 1346/2000 kienu emendati bl-Att ta’ l-Adeżjoni ta’ l-2003 sabiex jinkludu l-proċeduri ta’ insolvenza, il-proċeduri ta’ stralċ u l-istralċjarji mill-Istati Membri l-ġodda.
(3)
Il-Belġju, Spanja, l-Italja, l-Latvja, l-Litwanja, Malta, l-Ungerija, l-Awstrija, l-Polonja, l-Portugall u r-Renju Unit innotifikaw lill-Kummissjoni, skond l-Artikolu 45 tar-Regolament (KE) Nru 1346/2000, bl-emendi għal-listi previsti fl-Annessi A, B u C ma’ dak ir-Regolament.
(4)
Bi qbil ma’ l-Artikolu 3 tal-Protokoll dwar il-pożizzjoni tar-Renju Unit u ta’ l-Irlanda anness mat-Trattat dwar l-Unjoni Ewropea u t-Trattat li jistabbilixxi l-Komunità Ewropea, ir-Renju Unit u l-Irlanda nnotifikaw l-intenzjoni tagħhom li jipparteċipaw għall-adozzjoni u l-applikazzjoni ta’ dan ir-Regolament.
(5)
Bi qbil ma’ l-Artikoli 1 u 2 tal-Protokoll dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea, id-Danimarka m’hix ser tipparteċipa għall-adozzjoni ta’ dan ir-Regolament. Għalhekk, dan ir-Regolament ma jorbotx lid-Danimarka u ma japplikax għaliha.
(6)
Ir-Regolament (KE) Nru 1346/2000 għandu għalhekk jiġi emendat,
ADOTTA DAN IR-REGOLAMENT:
Artikolu 1
Ir-Regolament (KE) Nru 1346/2000 hu emendat kif ġej:
1)
l-Anness A hu mibdul bit-test stabbilit fl-Anness I ma’ din ir-Regolament;
2)
l-Anness B hu mibdul bit-test stabbilit fl-Anness II ma’ din ir-Regolament;
3)
l-Anness Ċ hu mibdul bit-test stabbilit fl-Anness III ma’ din ir-Regolament;
Artikolu 2
Dan ir-Regolament għandu jidħol fis-seħħ fil-jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha bi qbil mat-Trattat li jistabbilixxi l-Komunità Ewropea.
Magħmul fi Brussel, nhar it-12 ta’ April 2005.